
[bookmark: _Hlk152520341][bookmark: _Hlk240015349][bookmark: _Hlk181908622][bookmark: _Hlk240015372][bookmark: _Hlk240043437]Резюме: През VII в. двама вестготски крале, Хиндасвинт (Chindasvindus, 642-653) и Рекесвинт (Reccessvindus, 649-672), предприемат една от най-значимите правни реформи за ранносредновековна Европа - създаването на Liber iudiciorum (Книга на съдебните решения). Кодексът отменя правните разграничения между римляни и готи, въвежда единна териториална юрисдикция и утвърждава върховенството на правото. Liber iudiciorum представя закона като еманация на Бога и неговата воля, задаваща моралноетичните измерения на властта, обществото и държавата. Той се превръща едновременно в източник на политическа легитимност, средство за осъществяване на справедливостта и нравствен критерий за управление и правосъдие. 
Тези идеи са развити с особена образна сила в богатия на метафори и символи титул II, параграф VI от книга първа на кодекса. 

Abstract: In the 7th century, two Visigothic kings, Chindasvindus (642-653) and Reccessvindus (649-672), undertook one of the most significant legal reforms for early medieval Europe - the creation of the Liber iudiciorum (Book of Judicial Decisions). The code abolished distinctions between Romans and Goths, introduced a single territorial jurisdiction, and affirmed the rule of law. The Liber iudiciorum presents the law as an emanation of God and his will, setting the moral and ethical dimensions of power, society, and the state. It becomes a source of political legitimacy, a means of implementing justice, and a moral criterion for governance and justice simultaneously.
These ideas are developed with particular figurative power in Title II, paragraph VI of Book One of the code, rich in metaphors and symbols.

[bookmark: _Hlk237535600][bookmark: _Hlk237535680]Liber Iudiciorum (653 г.) [1], създаден при управлението на вестготските крале Рекесвинт (Reccessvindus, упр. 649-672) и Хиндасвинт (Chindasvindus,
[bookmark: _Hlk237535808]упр. 642-653), е един от най-ценните ранносредновековни кодекси, адоптирал най-значимите достижения на ius Romanum. 
Обнародван от Рекесвинт през 653 г., той обединява и систематизира действащите до момента закони и съчетава римската правна традиция с нормите и политико-религиозните представи, формирани във вестготското общество. Значението му и влиянието му надхвърлят рамките на чисто юридическата кодификация. Освен нормативен акт с правни предписания, принципи и норми, Liber iudiciorum  съдържа основни тези от политическата стратегия на Рекесвинт, представящи опитите му да изгради стройна идеология на християнската власт. В нея законът не е теоретизиран единствено като нормативен инструмент, а като източник на военната мощ на държавата. Военните победи, утвърждава кодексът, не произтичат само от силата на оръжието и армията, а от силата на справедливите закони.
В кодекса се изгражда цялостна концепция за управлението и властта, за същността, предназначението и целта на закона като отражение на Божествената промисъл и върховната справедливост. Значимо място в тази концепция е отредено на връзката между социалния ред, духовното единство чрез единната вяра, стабилността на държавата и военната мощ, особено в периоди на война. Законът е представен като нравствена и политическа основа за единението на народа и оръжие за победи над враговете. 
[bookmark: _Hlk237535920]Именно тези идеи са развити с особена образна сила, в богатия на метафори и символи титул II, параграф VI от книга Първа на Liber iudiciorum (Книга на съдебните решения) [2]. 
Шестият параграф „За това, че законът ще триумфира над враговете“ рисува алегорична картина на непобедимия народ, чийто дух са укрепили “маслото на мира” (oleum pacis) и “виното на законите” (vinum legum). Чрез тях народът е неустрашим и невредим в битките си с враговете, защото справедливите закони подпомагат копията му, а воините му следват единствено императивите на справедливостта: 
„И така, след като тези неща бъдат постигнати в условията на вътрешен мир, и след като напастта на вътрешните спорове бъде премахната първо от първенците, след това от гражданите, после от цялото население, а също и от собствения дом, трябва да излезем против враговете и да ги посрещнем мощно и неустрашимо, с толкова уверена надежда за победа (spes fida victoriae) във външните дела, колкото е [силно усещането], че няма да има нищо, от което да се ужасяваме или да се страхуваме във вътрешните дела. 
Защото цялата маса на народа ще се разкрие пред враговете, укрепнала в здраво състояние чрез маслото на мира (oleum pacis) и виното на законите (vinum legum),…и оръжия, подпомогнати от справедливи закони (leges iustae), ще бъдат извадени. 
И хората ще бъдат по-добре укрепнали от справедливостта (aequitas), отколкото от оръжията, така че владетелят ще може да насочи [като оръжие] справедливостта (iustitia) срещу врага, преди войникът да размаха копията си. Тъй като по-успешна ще бъде тогава онази битка на владетеля [с враговете], която вътрешната [в родината] справедливост (equitas) я предшества; защото ще бъдат по-сурови в опустошението на враговете мечовете, които законите в родината благоразумно са повели напред.  
Понеже естественият опит показва, че може да порази врага онази справедливост (iustitia), която защитава гражданина от външен раздор и премахва раздора там, където е утвърдила вътрешния мир за своите [граждани]. 
Следователно, както скромността на владетелите (modestia principum) е умереност на законите (temperantia legum), така и съгласието на гражданите (concordia civium) е победа над враговете (victoria hostium). 
 Защото от благостта на владетелите (mansuetudo principium) произтича уредбата на законите (dispositio legum), от уредбата на законите – установяването на нравите (institutio morum), от установяването на нравите – съгласието на гражданите [3], от съгласието на гражданите - триумфът над враговете (triumphus hostium). 
И така, добрият владетел (bonus princeps), управлявайки вътрешните [дела] и покорявайки външните, докато владее своя мир и предотвратява чуждия раздор, се прославя и като водач сред гражданите (in civibus rector), и като победител сред враговете (in hostibus victor), който ще има вечен покой след края на времената, след жълтото злато – небесното царство (celestem regnum), след диадемата и пурпура – славата и венеца (gloriam et coronam) [4]. 
Впрочем, той никак няма да престане да бъде крал, защото, докато напуска земното царство и придобива небесното, той няма да е загубил славата на царството, а ще е имал дързостта [да се отрече от нея]” [5]. 

Този откъс е един от най-силните текстове за разбиране на философските и политико-правните идеи, вдъхновявали създателите на Liber iudiciorum. В него законът вече не е просто нормативна съвкупност от правила. Той е източник и охранител на вътрешния мир, на моралните добродетели, на гражданското съгласие, на духовните и военните победи. 
Целият пасаж е построен върху причинно-следствената връзка между два типа победи – вътрешната победа, победата на справедливите закони, на социалния мир, нравствения ред и гражданското съгласие, и външната победа - победатата над външните врагове.  
Идеалната държава, постулират създателите на кодекса, изисква първо да се постигне вътрешен мир и да се преборят вътрешните раздори и борби (iurgia) не само сред управляващите, но и сред всички граждани, в цялото общество. Не само силната армия и мощта на оръжието водят към мир и победа, а справедливите закони предпоставят мирното благоденствие, социалното съгласие и триумфа над враговете. 
Особено силна в този откъс са великолепните алегории „виното на законите“ и „маслото/елеят на мира“, които имат и сакрално значение. Oleum pacis символизира мира като сила, която укрепва народа отвътре, сила, която освещава като елей, помазва, изцелява. 
Vinum legum представя законите като животворния елемент, духовното причастие, което укрепва християнската общност и влива нов живот. При това не каквито и да било закони, а  справедливи - leges iustae. Те са истинното оръжие и истинният извор на сила за народа. 
[bookmark: _Hlk239787094]Военната победа (victoria hostium) [6] и триумфът над враговете (triumphus hostium), утвърждават вестогтските законодатели, се немислими и невъзможни без утвърждаване и защита на справедливостта и правосъдието (aequitas et iustitia), без тяхното прогласяване в справедливите закони (leges iustae), които са единственото условие за гражданския мир (concordia civium). Следователно истинската сила и величието на един народ, и могъществото на една държава произтичат от техните моралноетични ценности, от ценностния им ред, от избраните принципи и цели. Законът служи на общото благо на общността; а общността, организирана в народ чрез справедливи закони, е способна да защити себе си.
Забележително е как вестготският законодател определя справедливостта като оръжие, което трябва да предхожда копията. Aequitas и iustitia са оръжия от различен порядък. Първата победа е тяхното утвърждаване като висши ценности в социалната ценностна система и защитата им чрез правни норми. 
Това е първата праведна победа, която би трябвало да гради справедлив вътрешен ред и да поддържа вътрешния мир. Тя е необходимата предпоставка за победа при сблъсък с външен враг и условие за военната мощ на държава, мислена като органично цяло. Ако социалният ред е справедлив, той ще предпостави гражданско съгласие, а гражданският мир e в основата на силната държава и непобедимия народ. 
Ролята на владетелите в тази своеобразна теория на държавата е също значима. Но властта не използва принудата. Тя е умерена, благоразумна, милостива. Използвани са изразите modestia principum, mansuetudo principum [7], отразяващи християнската идея за владетелската virtus [8], за истинските богоугодни добродетели на личностите, облечени във власт.
В Liber iudiciorum тези връзки се превръщат в политически механизъм. Законът трябва да бъде ясен и справедлив, за да могат гражданите да не се заблуждават и да не бъдат подложени на произвол. Справедливите закони ще градят социалното съгласие и социалния мир, и ще ги охраняват, ще утвърждават добрите нрави, държавата ще укрепва и ще триумфира над враговете си. 
Големият исторически парадокс е, че Вестготското кралство не успява да превърне този нормативен идеал в достатъчно устойчива политическа и социална реалност. През VIII в. regnum Visigothorum ще се разпадне, превзето от арабско-мюсюлманските армии. Трагичнияг завършек ще бъде ускорен от политическата и социална нестабилност, вътрешните династични борби за трона, заговорите сред фракции, чието разделение и противопоставяне отслабва властта. 
Въпреки високите си цели, Liber iudiciorum показва ясно границата между нормативния идеал и историческата действителност, ограниченията на закона като инструмент за политическо консолидиране и социален мир.
Кодексът обаче излиза извън рамките на чистия исторически момент и конкретната историческа ситуация. В края на този пасаж вече не става дума само за princeps, civitas, leges, cives, hostes – владетел, държава, закони, граждани, врагове, свои и чужди, а за земното и небесното.
Земното царство е временно изпитание по пътя към небесното. Добрият владетел – bonus princeps, създател на справедливи закони - leges iustae, който е in civibus rector - водач сред гражданите, in hostibus victor - победител сред враговете, не приключва земния си път с вечна забрава, а достига celestem regnum - небесното царство, и gloriam et coronam - славата и венеца на безсмъртния дух. Земната победа е кратковременна, истинският триумф е трансцендентен. 
Владетелят напуска завинаги земното царство, но може да достигне вечното. Моделът на християнската държава, който строи кодексът, проследява връзките между terrenum regnum - mansuetudo principum - dispositio legum – leges iustae - institutio morum - concordia civium - victoria hostium - celeste regnum: земното царство – благостта на владетеля – уредбата на законите – справедливите закони – нравствения ред – гражданското съгласие – победата над враговете – небесното царство.
Справедливият закон е основната движеща сила, която нормативно създава условията за морален избор и етичен живот, който ще отведе от тленното битие към безсмъртието.  

